## La prova d’accés a la universitat en la Comunitat Valenciana se celebrarà els dies 2, 3 i 4 de juny de 2026

*** La convocatòria extraordinària serà el 30 de juny, 1 i 2 de juliol
* La Comissió Gestora de la PAU ha aprovat mantindre els mateixos horaris d’examen del curs anterior, de manera que les matèries obligatòries i troncals es realitzaran en horari de matí, i les matèries optatives a la vesprada**

La Comissió Gestora de la Prova d’Accés a la Universitat (PAU) de la Comunitat Valenciana s’ha reunit este dimecres per a aprovar el calendari, horari i estructura de la PAU de 2026, així com per a ratificar el nomenament dels especialistes de cada matèria i els corresponents assessors.

La Comissió, presidida per la secretària autonòmica d’Universitats, Esther Gómez, ha comptat amb l’assistència dels directors generals d’Universitats i Ordenació Educativa, el coordinador general de la PAU, així com els representants de les cinc universitats públiques valencianes, de la Secretaria Autonòmica d’Educació i dels instituts d’educació secundària. Allí s’ha acordat que la convocatòria ordinària de la PAU 2026 se celebre els dies 2, 3 i 4 de juny, mentres que la convocatòria extraordinària tindrà lloc els dies 30 de juny, 1 i 2 de juliol.

Així mateix, s’ha aprovat mantindre els mateixos horaris d’examen del curs anterior, de manera que les matèries obligatòries i troncals es faran en horari de matí i les matèries optatives a la vesprada. Els exàmens tindran una duració de 90 minuts, amb un descans de 45 minuts entre proves.

La Comissió Gestora ha decidit també mantindre l’estructura d’exàmens del curs passat, excepte els que ja van comunicar el curs passat que s’anava a introduir algun canvi, com Matemàtiques Aplicades a les Ciències Socials o Dibuix Tècnic. Esta mesura s’ha adoptat amb l’objectiu d’oferir seguretat i tranquil·litat a l’alumnat. En este sentit, s’ha acordat que qualsevol proposta de modificació futura haurà de treballar-se amb, almenys, un curs d’antelació, garantint així la previsibilitat del procés.

En esta mateixa sessió s’ha aprovat el nomenament dels especialistes de totes les matèries i dels assessors corresponents, encarregats de coordinar l’elaboració dels models d’examen de cada assignatura.

A més, la Comissió ha aprovat el calendari de les proves d’accés a la universitat per a majors de 25 i 45 anys, que se celebraran els dies 25 d’abril per als dos col·lectius i 9 de maig de 2026 per a la segona sessió dels majors de 25 anys.

Fecha: 22/10/2025